Урысей зэпеуэм зыхуагъэхьэзыр
ДзюдомкIэ КИФЩI-м пашэныгъэр къыщыхьынымкIэ 1997-1999 гъэхэм къалъхуа щIалэхэмрэ хъыджэбзхэмрэ я зэхьэзэхуэ «Налшык» спорт комплексым щекIуэкIащ. Урысейм и чемпионатым хэтынухэр къыщыхаха зэхьэзэхуэм спортсмен 410-рэ кърихьэлIащ.
Зэпеуэм кърикIуахэмкIэ Урысейм пашэныгъэр къыщыхьынымкIэ мазаем и кум Липецк къалэм щекIуэкIыну зэхьэзэхуэм Къэбэрдей-Балъкъэрым и спортсмени 6 кIуэнущ. Абыхэм ящыщщ япэ увыпIэр къэзыхьа Хардашевэ Саидэ (кг 57-рэ), дыжьын медалыр зыхуагъэфэща Темрокъуэ Азэмэт (г 50), жэзыр зылъыса Мусуков Исхьэкъ (кг 90-м щIигъу) сымэ.
Иджыри КъБР-м и зы лIыкIуэ — Шэрий Муртаз (кг 55-рэ) — Урысей зэхьэзэхуэм кIуэнущ. Апхуэдэ Iэмал абы щигъуэтащ зи гугъу тщIа ныбжьым хиубыдэ гупыр зыхэта, 2013 гъэм и дыгъэгъазэм Армавир щекIуэкIа «Динамо» спорт зэгухьэныгъэм и зэхьэзэхуэм.
Гъэунэ Светланэ.
